Keski-ikäinen mies menetti kaksi omistamaansa henkilöautoa valtiolle syyllistyttyään useisiin rattijuopumuksiin.

Mies syyllistyi alkuvuoden aikana muutaman viikon välein vakaviin rattijuopumuksiin, ja hän oli yleensä aina juuri ennen rattiin tarttumistaan juonut runsaasti alkoholia.

Päijät-Hämeen käräjäoikeuden ratkaisun mukaan autojen menettäminen oli seurausta piittaamattomuudesta, jota mies ajoillaan osoitti. Häneen eivät aiemmin annetut rangaistukset olleet tehonneet.

Mies oli tuomittu useita kertoja ajokieltoon. Hän oli saanut myös ehdollisia ja ehdottomia vankeustuomioita.

Tällä kertaa mies tuomittiin lisäksi kahden vuoden mittaiseen ajokieltoon ja neljän kuukauden ehdottomaan vankeustuomioon.

Vankeustuomion oikeus muutti valvontarangaistukseksi, mikä tarkoittaa, että mies sai pannan jalkaansa ja hänen liikkeitään valvotaan sähköisesti.

Valvontarangaistukseen kuuluu lisäksi, että tuomittu suostuu hoitoon ja mies on ollut alkoholisminsa vuoksi Minnesota-hoidossa.

Käräjäoikeus vakuuttui miehen raitistumisesta. Hän piti oikeudessa vartin mittaisen monologin alkoholismistaan ja kehui Minnesota-hoidon. Hän kertoi vihdoinkin ymmärtäneensä millaisiin rikoksiin oli syyllistynyt vaarantaessaan muiden tienkäyttäjien turvallisuuden ajamalla humalapäissään.

” Syyttäjä totesi, että koskaan aiemmin hänen vaatimuksensa rattijuopon auton ottamisesta valtiolle ei ole mennyt lävitse.

Tuomittu hyväksyi autojensa menettämisen valtiolle eikä muutoinkaan arvostellut käräjäoikeuden ratkaisua, jota pidetään poikkeuksellisena.

Autot mies menetti syyttäjän vaatimusten mukaisesti. Syyttäjä totesi, että koskaan aiemmin hänen vaatimuksensa rattijuopon auton ottamisesta valtiolle ei ole mennyt lävitse.

Käräjätuomari piti autojen menettämistä valtiolle oikeana. Hän ei pitkällä urallaan ole koskaan aiemmin ollut tilanteessa, jossa rattijuoppo olisi menettänyt samalla kertaa kaksi autoa valtiolle.

Mies sai vasta muutama kuukausi sitten rattijuopumustuomion. Nyt hän sai tuomion kahdesta törkeästä ja kahdesta tavallisesta rattijuopumuksesta. Hän jäi kiinni teoista noin kahden kuukauden sisällä ja käytti niissä kahta eri henkilöautoa.

Miehellä oli allaan menneen viiden vuoden ajalta tuomiot viidestä törkeästä ja kahdesta tavallisesta rattijuopumuksesta.

Valtion saamat autot ovat 12 vuoden ikäinen Huyndai ja 15 vuoden ikäinen Nissan. Autot ovat arvoltaan 1 500–2 000 euroa.

Käräjäoikeus antoi ratkaisunsa viime viikolla.